2016. gada 13. decembrī Noteikumi Nr. 774

Rīgā (prot. Nr. 68  5. §)

**Iesniegumu par muitas nodokļa atcelšanu un kvotu piemērošanu, kā arī noraidījumu sagatavošanas kārtība**

Izdoti saskaņā ar

Muitas likuma

6. panta 8. punktu

1. Noteikumi nosaka kārtību, kādā:

1.1. iesniedz iesniegumus par muitas nodokļa atcelšanu un kvotu piemērošanu;

1.2. sagatavo noraidījumus attiecībā uz citu Eiropas Savienības dalībvalstu iesniegtajiem iesniegumiem par muitas nodokļa atcelšanu un kvotu piemērošanu.

2. Komersants, kas pretendē uz muitas nodokļa atcelšanu vai kvotas piemērošanu izejvielu, nepabeigtu preču vai to sastāvdaļu (turpmāk – preces) ievešanai no trešajām valstīm, iesniedz Finanšu ministrijā iesniegumu par muitas nodokļa atcelšanu vai kvotas piemērošanu ([1. pielikums](http://likumi.lv/doc.php?id=182001#piel1)) (turpmāk – iesniegums), ja ir izpildīti šādi nosacījumi:

2.1. prece netiek ražota Eiropas Savienībā vai prece Eiropas Savienībā netiek ražota pietiekamā daudzumā, lai apmierinātu visu attiecīgo ražošanas vai pārstrādes uzņēmumu pieprasījumu, vai precei nepiemīt pabeigtam izstrādājumam raksturīgas pazīmes un tā netiek pārdota gala patērētājam bez tālākas apstrādes;

2.2. plānotais vai iepriekšējos gados samaksātais muitas nodokļa apmērs par attiecīgās preces importu sasniedz 15 000 *euro* gadā;

2.3. prece nav iekļauta atsevišķā (izņēmuma) tirdzniecības līgumā.

3. Lai sasniegtu šo noteikumu 2.2. apakšpunktā minēto muitas nodokļa apmēru, komersants iesniegumu drīkst iesniegt kopīgi ar citiem (arī citā Eiropas Savienības dalībvalstī reģistrētiem) komersantiem.

4. Komersants iesniegumam pievieno noteikta parauga deklarāciju par atsevišķa (izņēmuma) tirdzniecības līguma neesību (2. pielikums).

5. Komersants iesniegumu iesniedz:

5.1. līdz kārtējā gada 1. martam – preču ievešanai no nākamā gada 1. janvāra, piemērojot atbrīvojumu no muitas nodokļa;

5.2. līdz kārtējā gada 1. septembrim – preču ievešanai no nākamā gada 1. jūlija, piemērojot atbrīvojumu no muitas nodokļa.

6. Ja ir izpildīti šo noteikumu [2. punktā](http://likumi.lv/doc.php?id=182001#p2) minētie nosacījumi, komersantam ir tiesības lūgt pagarināt esošo muitas nodokļa atcelšanas termiņu, Finanšu ministrijā līdz kārtējā gada 1. aprīlim iesniedzot iesniegumu par muitas nodokļa atcelšanas termiņa pagarināšanu ([3. pielikums](http://likumi.lv/doc.php?id=182001#piel1.2)) (turpmāk – termiņa pagarināšanas iesniegums).

7. Finanšu ministrija sadarbībā ar Ārlietu ministriju, Ekonomikas ministriju un Zemkopības ministriju divu nedēļu laikā izvērtē komersanta iesniegto iesniegumu vai termiņa pagarināšanas iesniegumu. Ja iesniegums vai termiņa pagarināšanas iesniegums atbilst šo noteikumu [2. punktā](http://likumi.lv/doc.php?id=182001#p2) minētajām prasībām, Finanšu ministrija sagatavo un iesniedz iesniegumu vai termiņa pagarināšanas iesniegumu Eiropas Komisijā.

8. Informāciju par citu Eiropas Savienības dalībvalstu iesniegtajos iesniegumos un termiņa pagarināšanas iesniegumos minētajām precēm Finanšu ministrija publicē savā tīmekļvietnē. Informācijā norāda iesnieguma numuru, preču Kombinētās nomenklatūras kodu, preču aprakstu un pieprasīto daudzumu (statistikas vienībās).

9. Komersantam ir tiesības iesniegt iesnieguma noraidījumu par muitas nodokļa atcelšanu vai kvotas piemērošanu ([4. pielikums](http://likumi.lv/doc.php?id=182001#piel2)) (turpmāk – noraidījums) attiecībā uz citu Eiropas Savienības dalībvalstu iesniegtajiem iesniegumiem un termiņa pagarināšanas iesniegumiem, ja:

9.1. preci pašlaik ražo Latvijā;

9.2. Latvijā ir iespējams iegādāties līdzvērtīgas vai aizvietojamas preces.

10. Komersants iesniedz noraidījumu Finanšu ministrijā:

10.1. līdz kārtējā gada 20. maijam – attiecībā uz dalībvalstu iesniegumiem, kuri iesniegti Eiropas Komisijā līdz 15. martam;

10.2. līdz kārtējā gada 20. novembrim – attiecībā uz dalībvalstu iesniegumiem, kuri iesniegti Eiropas Komisijā līdz 15. septembrim;

10.3. līdz kārtējā gada 20. aprīlim – attiecībā uz dalībvalstu iesniegtajiem termiņa pagarināšanas iesniegumiem.

11. Finanšu ministrija sadarbībā ar Ārlietu ministriju, Ekonomikas ministriju un Zemkopības ministriju divu nedēļu laikā izvērtē komersanta iesniegto noraidījumu. Ja noraidījums atbilst šo noteikumu [9. punktā](http://likumi.lv/doc.php?id=182001#p7) minētajām prasībām, Finanšu ministrija sagatavo un iesniedz noraidījumu Eiropas Komisijā.

12. Finanšu ministrija 10 dienu laikā pēc Eiropas Komisijas Ekonomikas un tarifu jautājumu darba grupas (turpmāk – EK darba grupa) sanāksmes, kurā izskatīti šo noteikumu 2., 6. vai 9. punktā minētie iesniegumi, rakstiski (elektroniski):

12.1. var pieprasīt komersantam papildu informāciju, kura nepieciešama EK darba grupai attiecīga lēmuma pieņemšanai;

12.2. informē komersantu par EK darba grupas viedokli vai lēmumu.

13. Atzīt par spēku zaudējušiem Ministru kabineta 2008. gada 29. septembra noteikumus Nr. 810 "Kārtība, kādā iesniedz iesniegumus par muitas nodokļa atcelšanu un kvotu piemērošanu, kā arī sagatavo noraidījumus attiecībā uz citu Eiropas Savienības dalībvalstu iesniegtajiem iesniegumiem par muitas nodokļa atcelšanu un kvotu piemērošanu" (Latvijas Vēstnesis, 2008, 155. nr.; 2014, 255. nr.).

Ministru prezidents Māris Kučinskis

Finanšu ministre Dana Reizniece-Ozola